Stadler FLIRT

Stadler FLIRT (tysk akronym for: Flinker Leichter Innovativer Regional Triebzug; engelsk: Fast Light Innovative Regional Train; oversatt til norsk: Raskt, lett, innovativt regiontog) er en serie motorvognsett tilgjengelig i flere lengder og sporvidder og som elektrisk drevne, dieseldrevne eller som hybrid. Produsenten Stadler Rail med hovedbase i Bussnang i det nordlige Sveits startet utviklingen i 2001, og de første togene ble levert til sveitsiske SBB høsten 2004. Stadler har også utviklet et lignende toetasjes tog kjent som Stadler KISS.
I september 2016 ble FLIRT-sett nummer 1000 levert til kunde, og samtidig var det solgt i til sammen 1339 enheter til 15 land. NSB, og senere materiellselskapet Norske tog, har fått levert og har under levering til sammen 150 elektriske FLIRT-sett. FLIRT-sett nummer 100 ble levert i juli 2018.

Teknisk beskrivelse

Togsettene har siden starten vært tilgjengelig med elektrisk drift, og har siden 2012 også blitt levert med dieselelektrisk drift og siden 2017 i en hybridversjon som kan gå på begge systemene. De kan ha fra to til åtte vogner, og blir siden 2016 markedsført i to varianter; FLIRT160 som er en lokal- og regiontogvariant med toppfart på 160 km/t og FLIRT200 som er en intercity- og langdistansevariant med toppfart på 200 km/t, men togene kan tilpasses forskjellige behov uavhengig av det. Togene har Jakobs-boggier mellom enkelte av vognene, og kan i enkelte konfigurasjoner oppnå en akselerasjon på opptil 1,2 m/s². Store deler av vognene har lavgulv og tilfredsstiller derfor generelle krav til tilgjengelighet for alle (universell utforming). Lavgulvløsningene gjør at mye av det tekniske utstyret er plassert på taket, noe som også gjør at det ligger bedre beskyttet og vil være lettere tilgjengelig for vedlikehold. Motorytelsen (dvs. maksimal effekt) er stor, men togene bruker like fullt mindre energi per sete-km enn forgjengerne.

Type 75

Type 75 er lokaltogvarianten som fortløpende blir satt inn på de lengre lokaltogstrekningene på Østlandet: L12 Kongsberg – Eidsvoll, L13 Drammen - Dal, L14 Asker - Kongsvinger, L21 Stabekk - Moss og L22 Skøyen - Mysen. De første av disse togsettene ble levert etter at de 24 første av type 74 (74-01–74-04 og 74-06–74-24) var levert. I løpet av 2017 ble sett nummer 51 satt i trafikk på Østlandet og leveransen av 20 sett til Gjøvikbanen og Vossebanen fortsatte etter det, fram til alle var satt i trafikk i februar 2019. Togsettene til Gjøvikbanen og Vossebanen har en litt annen setekonfigurasjon enn de andre og blir av Norske tog omtalt som «type 75-2».
EVN-typen for disse togene er 0402.

Type 76

Type 76 er lokaltogvarianten for Trøndelag, der man vil kjøre på baner både med og uten strøm. Togsettene er «bimodale», og har en ekstra vogn som gir mulighet for å kjøre på diesel der det er nødvendig. Totalt 14 sett ble bestilt fra Stadler i desember 2018. Disse er tenkt brukt på Trønderbanen, Meråkerbanen og Rørosbanen og vil erstatte samtlige sett av type 92.

Finland

Siden 2008 har en 3,2 meter bred variant av FLIRT med fire vogner bygget for 1 524 mm sporvidde blitt levert til Finland, hvor de har fått litra Sm5. De er bygget for å brukes i lokaltrafikken rundt Helsingfors og har 3+2 seter i bredden, som gir totalt 272 sitteplasser og teoretisk 340 ståplasser. Det ble opprinnelig bestilt 32 togsett i 2006, som ble fulgt av ni til i 2011, og i 2014 ble det bestilt 34 nye sett for å på sikt kunne erstatte alle gamle sett av typene Sm1 og Sm2, og for trafikken på den nye Ringbanen som ble åpnet 1. juli 2015. Senere har seks sett til blitt bestilt, som gir totalt 81 sett. I september 2016 ble togsett nummer 58 levert, som samtidig var FLIRT-sett nummer 1000 totalt. Fra og med 19. juni 2017 utføres all nærtrafikken i Helsingfors med Sm5.
Togene kjøres av statsbaneselskapet VR, men de eies av et nytt selskap som heter Huvudstadsregionens Vagnpark (finsk: Pääkaupunkiseudun Junakalusto). Dette er et interkommunalt selskap som er eid av Helsingfors, Vanda, Esbo og Grankulla, men også VR eier omtrent en tredel av det. Selskapet ble opprettet for å ha en bedre styring med utgifter i byens kollektivtrafikk, men det åpner også en fremtidig mulighet for å legge trafikken ut på anbud, der Huvudstadsregionens Vagnpark er eieren av materiellet. Inntil videre har VR monopol på all jernbanetrafikk i landet.

Sverige

MTR Express, eid av det hongkongbaserte MTR Corporation, bestilte i november 2013 seks FLIRT-sett med litra X74. De er teknisk sett like NSB type 74, derav 74 i litraen, men har mer komfortabelt interiør og kaféavdeling for å brukes på lengre intercity-distanser. Det første settet ble levert i oktober 2014, og alle seks ble satt inn i trafikk på strekningen mellom Stockholm og Göteborg i løpet av 2015.

Sveits

Schweizerische Bundesbahnen (SBB) har siden 2004 fått levert FLIRT-sett i flere forskjellige varianter basert på strømsystemene i landene de skal benyttes til og fra. RABe 521 kan også brukes i Tyskland, RABe 522 kan også brukes i Frankrike, RABe 523 kan kun brukes innenlands, og RABe 524 kan også brukes i Italia, der de også er kjent som ETR 150.
I tillegg finnes privatbaneutgavene RABe 526 som benyttes av Südostbahn (SOB) og RABe 527 som benyttes av Transports publics fribourgeois (TPF) og Transports publics neuchâtelois (transN).

Tyskland

I Tyskland finnes det flere typer FLIRT både hos Deutsche Bahn og hos forskjellige privatbaner. Av den tidligere generasjonen finnes typene 426.1 (2-vogns), 427 (3-vogns), 428 (4-vogns) og 429 (5-vogns). Av den nyere generasjonen, med front tilsvarende de norske, finnes typene 1427 (3-vogns), 1428 (4-vogns), 1429 (5-vogns) og 1430 (6-vogns).